ANNONSE

DRAMMEN: Vinteren banker på døren, men byens rombefolkning sover fortsatt ute. Ifølge Kirkens Bymisjon jobber man med å finne en løsning.



- Det er lite nytt å melde der per dags dato, det eneste jeg kan si er at vi jobber med å få på plass et alternativ så raskt som mulig. Vi vil imidlertid ikke love noe før alt er i boks, sier Richard Søderholm ved Kirkens Bymisjon i Drammen til DRM24.



Han jobber tettest på byens rombefolkning, og vil aller helst ha et helårsalternativ når det gjelder overnatting. Fjoårets løsning på Strømsø skole var en nødløsning, hvor lokalene nå er tiltenkt andre formål. I Globusgården har det blitt ungdomsklubb i lokalene som tidligere ble brukt til vinterovernatting.

Camper ulovlig

De siste ukene har rombefolkningen inntatt paviljongen i byparken stadig oftere, til tross for politivedtektene som tilsier at camping på offentlige steder i Drammen er ulovlig.



Dette har blant annet ført til reaksjoner fra Park Hotell, og nye henvendelser til kommunen og politiet - som gjentatte ganger vært på pletten og jaget tiggerne, bare for å oppleve at de er tilbake påfølgende natt.



- Dette bør jo tiggerne nå ha fått med seg, hvorfor fortsetter de å komme tilbake når de har blitt bortvist av politiet?



- Slik det er i dag, ikke tiggerne noe lovlig sted å overnatte i byen. Det blir til at man prøver seg litt rundt forbi, og at de kanskje får brukt et sted noen dager før de blir jaget på nytt. Om de er i byparken, under Holmenbrua eller andre steder er nok mer tilfeldig, sier Søderholm.

Skal sette opp skilt

Etter hva DRM24 får opplyst av avdelingen for Vei, Natur og Idrett i Drammen kommune, skal det nå settes opp forbudsskilt mot camping i byparken for å synliggjøre reglementet.



Ifølge ordenssjef Jan Dystland ved politiet i Drammen er politiet kjent med situasjonen i byparken, og håndhever politivedtektene ved anledning.



- Det er registrert overnatting i byparken, men om det er noe mer enn tidligere vet jeg ikke. Vi forholder oss til politivedtektene, og ved brudd på disse blir folk bortvist, sier Dystland.

Noen færre enn før

Ifølge Søderholm i Kirkens Bymisjon er det en «stabil gruppe» tiggere i rombefolkningen som er i Drammen, som man har god oversikt over.



- Det er snakk om et 40-talls personer, men ingen flere enn tidligere, heller noen færre. Noen få har dratt tilbake til hjemlandet, sier Søderholm.



Ifølge han er tiggerne frustrert over «dårligere tider».



- Spesielt etter TV-dokumentaren fra Bergen merker tiggerne at givergleden er mindre. De synes det er urettferdig at de får svi uten selv å ha gjort noe galt, sier Søderholm.



LES OGSÅ: Bortvist fra byparken - igjen

FØLG DRAMMEN LIVE24 PÅ FACEBOOK

TILBAKE TIL FORSIDEN